和晉齋兄韻
作者：袁甫
朝代：宋

paragraphs: 斟酌元氣，斗爲帝車。
四時迭運，其信也且。
天道不言，莫非教歟。
日之升矣，雲翳掃除。
本無體質，湛然太虛。
歷山舜耕，雷澤舜漁。
天德首出，茲焉權輿。
晉齋作詩，誨語勤劬。
我處山樊，飲水飯蔬。
一雨蘇旱，民氣歡如。
東鄰殺牛，西鄰刲豬。
市賈不售，始到吾廬。
買來烹之，每食無餘。
凉哉枕簟，凄其葛綀。
忽念世塗，滔滔淪胥。
自昔興亡，具載詩書。
蠱弊極矣，誰與爬梳。
已而諦思，驚餌如魚。
誰謂王門，可輕曳裾。
觀詩末章，荷兄警予。
老冉冉至，虛度望舒。
學貴密察，勿事恢疏。
一念微差，惡草必鋤。
真剛大勇，那可躊躇。
未濟濡尾，既濟濡袽。
元自昭晰，無惑可祛。
拜兄忠告，其敢忘諸。
且此養疴，誰毀誰譽。